বরিশালে লিফলেট বিতরণকালে পুলিশের লাঠিচার্জ, বিএনপির ১০ নেতাকর্মী আহত
বরিশালে ভোট বর্জনসহ অসহযোগ আন্দোলনের লিফলেট বিতরণকালে পুলিশের লাঠিচার্জে বিএনপির ১০ নেতাকর্মী আহত হয়েছেন।
আজ বুধবার সকাল ১১টার দিকে নগরীর সদর রোডের অশ্বিনী কুমার হল চত্বরে এ ঘটনা ঘটে।
এসময় বিএনপির কেন্দ্রীয় নির্বাহী কমিটির সদস্য ও সাবেক সংসদ সদস্য আবুল হোসেন খানসহ ৭ নেতাকর্মীকে আটক করে পুলিশ।
 
আটক অন্যরা হলেন, আমিনুর রহমান টুটু, আল আমিন, হৃদয় হোসেন তামিম, রিয়াজ হোসেন, সুজন আকন ও সাইফুল ইসলাম।
প্রত্যক্ষদর্শীরা জানান, বিএনপি নেতাকর্মীরা লিফলেট বিতরণ করতে দলীয় কার্যালয়ের সামনে থেকে বের হওয়ার চেষ্টা করলে পুলিশ বাধা দেয়। একপর্যায়ে তাদের মধ্যে তর্ক ও পরে ধস্তাধস্তি হয়। এসময় অতিরিক্ত পুলিশ এসে নেতাকর্মীদের লাঠিচার্জ করে। পরে ধাওয়া দিয়ে তাদের কর্মসূচি পণ্ড করে দেয়। এসময় বিএনপির কয়েকজন নেতাকর্মী আহত হন।
বিএনপির আইনজীবী ফোরামের সদস্য হাফিজ আহম্মেদ বাবলু দ্য ডেইলি স্টারকে বলেন, 'কোর্ট চত্বরে ভোট বর্জনের লিফলেট বিতরণের পর মানববন্ধন শেষে আমরা দলীয় কার্যালয়ের সামনে আসি। সেখানে সংক্ষিপ্ত বক্তব্য শেষে লিফলেট বিতরণ করতে চাইলে পুলিশ এসে বাধা দেয়। একপর্যায়ে পুলিশ লাঠিচার্জ করলে আমাদের অন্তত ১০ নেতাকর্মী আহত হন।'
বরিশাল মেট্রোপলিটন পুলিশের উপ-কমিশনার মো. আলী আশরাফ ভূঁইয়া ডেইলি স্টারকে বলেন, 'পূর্বানুমতি না নিয়ে সড়কে প্রতিবন্ধকতা সৃষ্টি করে কর্মসূচি পালনের উদ্যোগ নেওয়ায় বিএনপি নেতাদের বুঝিয়ে সরিয়ে দেওয়ার চেষ্টা করা হয়েছিল। কিন্তু তারা তা না মেনে বিশৃঙ্খলা সৃষ্টি করে। পরবর্তীতে জনগণের জানমালের নিরাপত্তার স্বার্থে সড়ক থেকে তাদের সরিয়ে দেওয়া হয়।'
ঘটনাস্থল থেকে বিএনপির ৭ নেতাকর্মীকে আটকের তথ্য নিশ্চিত করে বরিশাল কোতোয়ালি থানার ভারপ্রাপ্ত কর্মকর্তা (ওসি) মো. আরিচুল হক ডেইলি স্টারকে বলেন, 'তাদের বিরুদ্ধে যথাযথ আইনি ব্যবস্থা নেওয়া হচ্ছে।'

বরিশালে ভোট বর্জনসহ অসহযোগ আন্দোলনের লিফলেট বিতরণকালে পুলিশের লাঠিচার্জে বিএনপির ১০ নেতাকর্মী আহত হয়েছেন।